Title: ประกาศ เรื่อง การขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส จังหวัดปัตตานี และจังหวัดยะลา

ประกาศ

ประกาศ
เรื่อง
การขยายระยะเวลาการประกาศสถานการณ์ฉุกเฉินที่มีความร้ายแรง
ในเขตท้องที่จังหวัดนราธิวาส
จังหวัดปัตตานี และจังหวัดยะลา[๑]

ตามที่ได้มีประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส
จังหวัดปัตตานี และจังหวัดยะลา ลงวันที่ ๒๐ กรกฎาคม ๒๕๔๘ แล้ว นั้น และโดยที่ข้อเท็จจริงปรากฏว่าความรุนแรงยังคงเกิดขึ้นอย่างต่อเนื่อง
อันเป็นผลสืบเนื่องมาจากฝ่ายผู้ก่อความไม่สงบได้สร้างสถานการณ์เพื่อทำลายความน่าเชื่อถือของภาครัฐในการให้ความคุ้มครองแก่ชีวิตและทรัพย์สินของประชาชนในพื้นที่
๓ จังหวัดชายแดนภาคใต้ นอกจากนี้ข้อเท็จจริงยังปรากฏได้อย่างชัดเจนว่าสถานการณ์ความรุนแรงที่เกิดขึ้น
ฝ่ายผู้ก่อความไม่สงบได้มีการวางแผนเตรียมการ และมีการสร้างเครือข่ายในการปฏิบัติงานอย่างเป็นระบบ
อันเป็นการแสดงให้เห็นถึงความประสงค์ของกลุ่มผู้ก่อการที่ยังคงก่อเหตุการณ์ให้เกิดความเสียหายร้ายแรง
เพื่อทำร้ายเจ้าหน้าที่และประชาชนผู้บริสุทธิ์ โดยมุ่งหวังให้เกิดความเกรงกลัวอันเป็นการกระทบต่อความมั่นคงของรัฐ
และความปลอดภัยของประชาชนที่ไม่อาจดำรงชีวิตได้อย่างปกติสุข

จึงสมควรขยายระยะเวลาในการประกาศสถานการณ์ฉุกเฉินที่มีความร้ายแรง
เพื่อให้เกิดความต่อเนื่องในการแก้ไขปัญหาความไม่สงบที่กระทบต่อความมั่นคงของรัฐ ความปลอดภัยในชีวิตและทรัพย์สินทั้งของรัฐและของบุคคล
รวมทั้งกระทบอย่างร้ายแรงต่อการใช้สิทธิเสรีภาพของประชาชนผู้บริสุทธิ์ตามรัฐธรรมนูญ
ซึ่งจำเป็นต้องใช้มาตรการตามพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
เพื่อการแก้ไขปัญหาให้ยุติลงได้อย่างมีประสิทธิภาพและทันท่วงที อาศัยอำนาจตามความในมาตรา
๕ มาตรา ๖ และมาตรา ๑๑ วรรคหนึ่ง แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๓๗ มาตรา ๓๙ มาตรา ๔๔ มาตรา
๔๘ มาตรา ๕๐ และมาตรา ๕๑ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีโดยความเห็นชอบของคณะรัฐมนตรีตามการเสนอแนะของคณะกรรมการบริหารสถานการณ์ฉุกเฉิน
จึงให้ขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่ทุกอำเภอของจังหวัดนราธิวาส
จังหวัดปัตตานี และจังหวัดยะลา ออกไปอีกเป็นเวลาสามเดือน

ทั้งนี้  ตั้งแต่วันที่ ๒๐ ตุลาคม ๒๕๔๘ เป็นต้นไป

ประกาศ
ณ วันที่ ๑๘ ตุลาคม พ.ศ. ๒๕๔๘
พันตำรวจโททักษิณ
 ชินวัตร
นายกรัฐมนตรี

สุนันทา/ผู้จัดทำ
๒๒
ตุลาคม ๒๕๕๒
กวินทราดา/ตรวจ
๒๖
พฤศจิกายน ๒๕๕๓

[๑]
ราชกิจจานุเบกษา เล่ม ๑๒๒/ตอนพิเศษ ๑๑๖ ง/หน้า ๓๗/๑๙ ตุลาคม ๒๕๔๘